Polisie moet hul ‘sokkies optrek’ | Netwerk24
Polisie moet hul ‘sokkies optrek’
Deur Llewellyn Prince 12 Oktober 2018 15:54
Daarbenewens is die portefeuljekomitee oor polisie baie bekommerd oor nog ’n bevinding dat openbare ontevredenheid met die polisie toeneem.
Francois Beukman, komiteevoorsitter, het Vrydag so op ’n sitting oor die private veiligheidsektor in die parlement gesê in reaksie op die meningspeiling wat Risenga Maluleke, statistikus-generaal, Donderdag bekend gestel het.
Sowat 30 000 huishoudings het aan die peiling oor misdaad en openbare mening oor die polisie, howe en korrektiewe dienste deelgeneem.
Volgens Beukman wys die peiling dat misdaad in Suid-Afrika styg met ’n geskatte 1,24 miljoen huishoudings wat in 2017/ 2018 daardeur geraak is.
“Die bevinding dat huisbraak en inbraak die algemeenste misdaad is wat Suid-Afrikaners raak, maak dit noodsaaklik dat die polisie die sigbaarheid van polisie-eenhede landwyd moet verbeter.
“Gereelde patrollies, meer padblokkades in misdaadbrandpunte, doeltreffende sektorpolisiëring, verhoogde samewerking met gemeenskapspatrolleerders en -polisiëringsforums, buurtwagte en private veiligheidsmaatskappye is die sleutel om langtermynoplossings te vind.”
Volgens hom moet gemeenskapspolisiëring onderskryf word deur beter reaksietye van die polisie.
“Speurwerkvlakke vir verskeie misdaadkategorieë is egter steeds te laag en die speurdiensafdeling moet hul pogings verbeter om huidige tekortkominge te takel.”
Volgens Beukman moet die nasionale polisiebestuur verseker dat streek- en stasiebevelvoerders pogings verbeter om prioriteits- en kontakmisdade te bestry.
As ons dink aan die Wêreldbeker-sokkertoernooi (van 2010) het almal van die polisie gehou. Hulle was oral sigbaar en almal het veilig gevoel om in die strate te loop, maar al wat ons deesdae by landsburgers hoor, is hoe die polisie omkoopgeld soek.
Dianne Kohler Barnard, DA-LP
“Taktiese ontplooiing en voorkomende polisie-operasies moet daarop gefokus wees om af te skrik en om gemeenskapsvertroue te bou.”
Beukman voeg by dat die polisiebestuur die afgelope week in die parlement aangedui het dat die vul van alle vakante poste by polisiekantore geprioritiseer sal word.
“Verder is die werf van meer polisiereserviste belangriker as ooit. Dit is noodsaaklik dat brandpunte geprioritiseer word in die toekenning van lede, geskikte toerusting en voertuie.”
SSA sal die parlement oor twee weke oor die meningspeiling toespreek.
Angelina Molebatsi, ANC-LP, het in reaksie hierop gesê die manier waarop die polisie hul werk doen, is frustrerend.
“Die polisie moet regtig meer doen om die publiek se vertroue te herwin.”
Dianne Kohler Barnard, DA-LP, sê alles kom neer op landsburgers se vertroue of gebrek daaraan in die polisie.
“As ons dink aan die Wêreldbeker-sokkertoernooi (van 2010) het almal van die polisie gehou. Hulle was oral sigbaar en almal het veilig gevoel om in die strate te loop, maar al wat ons deesdae by landsburgers hoor, is hoe die polisie omkoopgeld soek.”
Volgens Kohler Barnard vertrou burgers nie meer die polisie nie en daarom word misdaad nie aangemeld nie.
Meer oor: Statisitieke Suid-Afrika (Ssa) | Risenga Maluleke | Misdaad | Polisie | Meningspeiling